Nadine Dorries
Nadine Dorries er en konservativ britisk politiker, som har været medlem af Underhuset i Det Britiske Parlament siden valget i 2005. Hun blev udnævnt til minister for Kultur, Medier og Sport i Boris Johnsons regering i 2021. Året før havde hun beklædt en post som viceminister i Sundhedsministeriet.
Dorries er loyal overfor Boris Johnson, som hun forsvarede gennem partygate, og hun udtalte sig i stærke vendinger mod de partifæller, som fratrådte deres poster og udløste Boris Johnsons afgang i starten af juli 2022.
Hun kommer fra en arbejderfamilie i Liverpool; hun uddannede sig til sygeplejerske og arbejdede som sådan, indtil hun blev tilknyttet medicinalindustrien, hvor hun beskæftigede sig med salg af lægemidler.
Da det blev meddelt, at Liz Truss havde vundet valget om at blive ny partiformand og dermed premierminister, valgte Nadine Dorries at træde tilbage fra sin ministerpost for at hellige sig sin anden karriere som forfatter af populærlitteratur. Den 26. august 2023 meddelte hun efter længere tids pres fra sit parti, at hun trak sig fra sin plads i parlamentet.
Hun tilhører Conservative Partys højrefløj og har været involveret i en række kontroversielle sager. Blandt andet fik hun kritik for som parlamentsmedlem at have ansat både sin datter og søster som assistenter. Og afsløringen fra 2009 og frem af en række parlamentsmedlemmers beviste misbrug af reglerne om refusion af boligudgifter kaldte hun for en heksejagt.